Gunhild Wexelsen

Gunhild Wexelsen (født Voigt 13. november 1843 i Aker, død 28. mars 1896 i Kristiania) var en norsk forfatter av skjønnlitterære og populærastronomiske bøker.

Liv og virke  
Etter å ha blitt gift i 1869, flyttet Gunhild Wexelsen sammen med ektemannen, landskapsmaleren Christian Delphin Wexelsen til Christiania. Christian Wexelsen døde allerede i 1883, og etter hans død skrev hans 40 år gamle enke et minneskrift over ham, etter oppfordring fra deres venner. Med en skjønnlitterær tone beskriver hun samtidens borgerlige selskapsliv, ektemannens studiereiser og til sist hans sykeleie og likskue: «I kan tro, at det var et godt Dødsleie at sidde ved; han var sig selv lig til det sidste ...» skriver hun blant annet. Boken omfatter dessuten en biografisk innledning, utvalgte brev og historier fra ekteparets 14-årige samliv. 

Paret hadde for vane å fremføre bokstavrimende dikt og historier, og i 1889 utga Gunhild Wexelsen den lille boken Frøken Fia Frost – fornøielig Fortælling for fordomsfrie Folk. Alle bokens 1347 ord begynner på bokstaven F. I Sirius som séer – smaa Stjerneskud, som sendes Stjernevenner, utgitt i 1891, utfoldet hun seg i den samme leken med bokstaven S.

Bokens stjernetema pekte mot Wexelsens neste utgivelse, Besøg paa de andre Kloder inden vort Solsystem, en bok skrevet på oppfordring fra besøkende ved Folkeobservatoriet på Abelhaugen i Slottsparken, hvor hun selv var assistent. Boken er en populærvitenskapelig fremstilling av astronomien. I Fixstjerner og Stjernebilleder – en populær-astronomisk Skildring (1895) går hun videre med beslektede temaer i en litt mer avansert form.

Familie 
Gunhild Wexelsen var datter av Elisabeth Marie Emerentia Bratt og Hans Jørgen Voigt (1816-1885), som var gårdbruker, mølleeier og brennevinskontrollør på Østre Toten. Hun ble 20. september 1869 gift på Østre Toten med kunstneren Christian Delphin Wexelsen (1830–1883).

Forfatteren Marie Wexelsen var søster av Gunhild Wexelsens ektemann.

Bibliografi 
 1884: Mindeblade over Landskabsmaler Christian Delphin Wexelsen – med Portræt og tre xylograferede Billeder efter Studier, Kristiania
 1889: Frøken Fia Frost – fornøielig Fortælling for fordomsfrie Folk (omslagstittel: Frøken Frosts Fødselsdag), 2. oppl.,  A.W. Brøggers Bogtrykkeri, Kristiania
 1891: Sirius som séer – smaa Stjerneskud, som sendes Stjernevenner, A.W. Brøggers Bogtrykkeri, Kristiania
 1893: Besøg paa de andre Kloder inden vort Solsystem, Kristiania
 1895: Fixstjerner og Stjernebilleder – en populær-astronomisk Skildring, i kommission hos Cammermeyers Boghandel, Kristiania

Referanser

Kilder

Eksterne lenker 
 

Norske forfattere
Personer fra Oslo